Bétera establece nuevas medidas municipales para frenar la Covid-19
12 de Gener de 2021

Frenar al màxim els contagis per la Covid-19 a Bétera, aquest és l'objectiu principal que persegueix l'Ajuntament amb l'establiment de noves mesures extraordinàries de caràcter municipal. “Són mesures més dures però necessàries, cal actuar amb fermesa donada la previsió de l'augment de casos, per responsabilitat i prudència”, ha afirmat l'Alcaldessa de Bétera, Elia Verdevío, després d'eixir d'una reunió de coordinació i emergència Covid-19 convocada amb urgència a primera hora del matí.

Amb l'empitjorament de la situació sanitària en el territori valencià i en previsió de l'augment de casos en el municipi, aquest mateix matí s'ha convocat una reunió d'urgència a la qual han acudit l'Alcaldessa de Bétera, Elia Verdevío, al costat de membres de l'equip de Govern així com representants de la Policia Local, Guàrdia Civil, Protecció Civil i del Centre de Salut de Bétera a fi de fer balanç de la situació actual i de dirimir l'escenari futur que segons les xifres es preveu complicat.

Fruit d'això, l'equip de Govern ha decidit establir unes mesures extraordinàries, excepcionals i de competència municipal que se sumen a les ja establides per la Generalitat Valenciana i que pretenen salvaguardar al màxim la salut de la ciutadania així com previndre un augment de casos entre la població.

D'aquesta manera, el Consistori ha decretat el tancament i precintat de l'accés al públic als parcs i jardins del municipi. Ha suspés la cessió d'espais municipals per a reunions i activitats de tota mena a fi d'evitar les aglomeracions. I també a la Biblioteca se suspén tota l'activitat presencial excepte el servei de préstec de llibres.

En referència a l'activitat cultural, se suspenen totes les activitats culturals de l'Auditori i de la Casa de la Cultura i es tanquen les instal·lacions culturals i turístiques així com se suspenen les visites organitzades per la regidoria de Turisme i Drets Socials.

En l'àrea d'Esports, es decreta el tancament de totes les instal·lacions esportives municipals i queden en suspens les autoritzacions d'entrenament i competició de clubs esportius conveniades amb l'Ajuntament. Així com també se suspén qualsevol tipus d'activitat extraescolar no municipal que precise d'autorització de l'Ajuntament per a la seua realització.

A més el Mercat dels dimarts redueix el seu aforament al 50% de les seues parades. I el Servei d'Informació i Atenció a la Ciutadania continuarà prestant els seus serveis tant en l'edifici de l'Ajuntament com en l'edifici d'Urbanisme a través de cita prèvia.

Aquestes mesures entraran en vigor a les 00.00 d’este dimecres dia 13 i fins el pròxim dia 31 de gener.

Al seu torn, l'Ajuntament ha fet una nova crida a la responsabilitat individual, la prudència i el sentit comú, “per a posar el nostre granet d'arena i frenar els contagis. Demane un nou esforç a la ciutadania perquè col·laboren, es queden a casa, eviten desplaçaments innecessaris, isquen únicament per a l'imprescindible i eviten al màxim els contactes socials”, ha conclòs Elia Verdevío.